रायपुर। अंबेडकर अस्पताल में स्मार्ट कार्ड से इलाज का सिस्टम बदलना मरीजों के लिए मुसीबत बनता जा रहा है। स्मार्ट कार्ड से इलाज करवाने वाले मरीजों को केवल वही दवा और उपरकण लगाए जा रहे हैं, जो अस्पताल में उपलब्ध हैं। अस्पताल में उपलब्ध न होने वाली दवा व उपकरण मरीजों को खुद खरीदना पड़ रहा है। इस नए सिस्टम के कारण गरीब मरीज सरकारी अस्पताल में अपना फ्री इलाज नहीं करवा पा रहे हैं। पिछले चार दिन में ही 20 ऑपरेशन टल गए।
भास्कर की पड़ताल में पता चला है कि जो ऑपरेशन टाले गए हैं, वे मरीज गरीबी रेखा से नीचे आने वाले परिवार के हैं। उनके पास स्मार्ट कार्ड तो है, लेकिन अस्पताल में उनके लिए जरूरी उपकरण नहीं थे। मरीजों के रिश्तेदारों से कहा गया कि वे उपकरण खरीदकर लाएं। उसके बाद ही ऑपरेशन हो सकेगा। मरीजों के पास पैसे नहीं थे। इस वजह से एक के बाद एक कर अलग-अलग विभागों में ऑपरेशन कैंसिल किए गए। डॉक्टरों ने अस्पताल अधीक्षक डॉ. विवेक चौधरी से मुलाकात कर मरीजों को हो रही परेशानी को बताया। इसके बाद डॉ. चौधरी ने डीएमई डॉ. एके चंद्राकर को पत्र लिखकर मार्गदर्शन मांगा है। उन्होंने पत्र में कहा है कि गरीब मरीज न दवा खरीद पा रहे हैं और सर्जरी में उपयोग आने वाले उपकरण।
शासन को भेजी चिट्ठी
अस्पताल में स्मार्ट कार्ड होने के बावजूद गरीब मरीजों का इलाज नहीं होने से पैदा हुई स्थिति से शासन को अवगत करा दिया गया है। मेडिकल कॉलेज की डीन की ओर से इसकी चिट्ठी शासन को भेजी गई है। मंगलवार की शाम तक शासन या स्वास्थ्य विभाग की ओर से इस बारे में कोई दिशा निर्देश जारी नहीं किए गए हैं।
जो दवा और उपकरण अस्पताल में है बस उसी से किया जा रहा इलाज
इन विभागों में ज्यादा परेशान हो रहे मरीज
जनरल सर्जरी, पीडियाट्रिक सर्जरी, न्यूरो सर्जरी, प्लास्टिक सर्जरी, ऑर्थोपीडिक व आंको सर्जरी के अलावा मेडिसिन, किडनी, पीडियाट्रिक, गायनी व अन्य विभागों में या तो ऑपरेशन टल रहे हैं अथवा मरीजों के इलाज में भारी परेशानी हो रही है। कैंसर विभाग में महंगी दवा व इंजेक्शन मरीजों को खरीदने कहा जा रहा है। यही हाल किडनी रोग विभाग का है। इसे लेकर मरीज व डॉक्टरों के बीच बहस भी हो रही है।
सीजीएमएससी सप्लाई नहीं कर रही दवा
स्वास्थ्य विभाग का दावा है कि छग मेडिकल सर्विसेस कॉर्पोरेशन ही दवा व इंप्लांट की सप्लाई करेगा। दिक्कत यह है कि कॉर्पोरेशन के एमडी अविनाश चंपावत कह चुके हैं कि स्टाफ नहीं होने के कारण वे दवा व इंप्लांट समय पर खरीदी नहीं कर पा रहे हैं। ऐसे में सवाल उठता है कि आखिर स्मार्ट कार्ड के मरीजों के लिए दवा व इंप्लांट की खरीदी कैसे करेगा? अस्पताल में कई जरूरी व एंटी बायोटिक दवाओं का अभाव है। कॉर्पोरेशन जरूरत के हिसाब से सप्लाई नहीं कर पा रहा है।
स्वास्थ्य मंत्री ने कहा- जेनेरिक दवा दें
स्वास्थ्य मंत्री अजय चंद्राकर ने मंगलवार को अधिकारियों की बैठक लेकर डॉक्टरों को मरीजों के लिए हर हाल में जेनेरिक दवा लिखने को कहा है। अपने निवास पर आयोजित बैठक में उन्होंने कहा कि जेनेरिक दवा के लिए मरीजों को प्रोत्साहित भी किया जाए। डीएमई डॉ. एके चंद्राकर को सभी मेडिकल कॉलेजों के स्वशासी नियम में एकरूपता लाने के निर्देश दिए हैं। उन्होंने उच्च गुणवत्ता की दवा व उपकरण खरीदी सुनिश्चित करने को कहा। उन्होंने सड़क दुर्घटना में गंभीर रूप से घायल मरीजों के इलाज के लिए मेडिकल कॉलेज रायगढ़, जगदलपुर व सरगुजा में ट्रामा सेंटर विकसित करने को कहा।
संजीवनी कोष में आवेदन करने का दबाव
स्मार्ट कार्ड से दवा व इंप्लांट खरीदी बंद होने के बाद परेशान डॉक्टर अब मरीजों को संजीवनी कोष के तहत आवेदन करने को कह रहे हैं। डॉक्टरों ने अस्पताल के क्रय अधिकारी से मुलाकात कर समस्या बताई तो अधिकारी ने संजीवनी कोष के तहत मरीजों को आवेदन करने को कहा। संजीवनी कोष में कई तरह की कागजी खानापूर्ति करनी पड़ती है। मरीजों को सिविल सर्जन के अलावा कलेक्टर कार्यालय व संजीवनी मुख्यालय की दौड़ लगानी पड़ती है। इलाज के लिए रकम स्वीकृत होने में भी समय लगता है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva